Все пак „Стачка“ е оценен като успех и режимът възлага на Айзенщайн заснемането на следваща част от поредицата – „1905-а година“, посветена на Революцията от 1905 година. Първоначалният сценарий на Нина Агаджанова-Шутко обхваща основните събития от периода – Руско-японската война, Кървавата неделя, стачките в Баку и Иваново-Вознесенск, вълненията по Черноморието до сблъсъците в Москва през декември. Тъй като филмът трябва да бъде завършен за наближаващата годишнина от революцията, по-голямата част от сценария отпада и Айзенщайн решава да се опита да предаде пропагандното послание като заснеме само бунта на броненосеца „Княз Потьомкин Таврический“. Снимките се провеждат в Одеса, на мястото на действителните събития на сушата и на стария броненосец „Дванадесет апостоли“, който по това време се използва като склад за боеприпаси.